Izrael i Palestínčania hovoria o úspechu. Premiérovi Netanjahuovi však podpora klesla.
Agentúrnu správu sme nahradili článkom z tlačového vydania.
TEL AVIV. Po 50 dňoch prestreliek medzi Izraelom a Gazou začalo v utorok podvečer platiť časovo neobmedzené prímerie. V Gaze sa v uliciach oslavovalo "víťazstvo", v Izraeli odvážali záchranári posledné dve obete.
Šéfa ochranky jedného z kibucov neďaleko Gazy a jeho zástupcu zasiahla palestínska raketa pár minút pred začiatkom prímieria. Obaja neskôr zraneniam podľahli.
Počas 50 dní bojov zomrelo viac ako 2200 Palestínčanov a 71 Izraelčanov.
Predohra k vyjednávaniam
Prímerie, ak vydrží, by malo byť predohrou k vyjednávaniam o dlhodobejšom usporiadaní vzťahov medzi Izraelom a pásmom Gazy.
Zatiaľ obe strany sľúbili zastavenie paľby, Izrael chce otvoriť hraničné priechody s Gazou a povoliť dovoz prísne kontrolovaného materiálu na obnovu pásma a rozšírenie zón pre rybárov.
O mesiac by sa v Káhire malo hovoriť o vážnych záväzkoch z oboch strán. Izrael a rovnako aj Egypt budú od Hamasu žiadať odzbrojenie a záruky, že do pásma sa nebude pašovať vojenský materiál.
Hamas by zase chcel prepustiť asi stovku palestínskych väzňov, dostať peniaze na platy svojich zamestancov a záruky, že v Gaze sa postaví letisko a námorný prístav.
Izrael považuje požiadavky Hamasu za nerealistické a platí to aj naopak. Obe strany sa zatiaľ prímerie snažia vysvetľovať ako výhodné.
Izrael hovorí o tom, že Hamas o prímerie prosil na kolenách, lebo dostal ťažký vojenský zásah. Hamas svojim ľuďom opisuje poníženie Izraela.
Obnova Gazy po izraelskej operácii bude trvať aspoň desať rokov. To sa len priráta k obetiam na životoch, zraneným a ľuďom bez domova.
Prímerie Izraelčania nevítajú
Hoci Izrael hovorí o vojenskom úspechu, prímerie nemá až takú širokú podporu. Rebelujú ľudia v blízkosti Gazy, podľa ktorých vláda nezasadila Hamasu dostatočný úder, ale aj členovia Netanjahuovej vlády.
Premiér o schválení prímeria radšej ani nedal hlasovať vo vláde, lebo si nebol istý, či by dostal súhlas. Spokojnosť s jeho počíňaním v Gaze klesla z 82 percent na jej začiatku na 48 na jej konci.
Nejednotný je aj Hamas, ktorý má komplikovanú štruktúru vedenia, čo komplikuje rozhodovací proces. Hamasu však na rozdiel od izraelskej vlády nehrozí, že mu to voliči spočítajú vo voľbách.